Predkladacia správa

	Ministerská rada OBSE na úrovni ministrov zahraničných vecí účastníckych krajín OBSE je ústredný rozhodujúci a výkonný orgán OBSE medzi summitmi. Schádza sa spravidla raz ročne.

	Zasadnutie MR OBSE sa konalo v Bukurešti vzhľadom na to, že v roku 2001 vykonávalo funkciu predsedníckej krajiny OBSE Rumunsko. 9. zasadnutie Ministerskej rady OBSE sa sústredilo hlavne na otázky boja proti terorizmu, regionálne problémy, upevnenie úlohy OBSE ako fóra pre politický dialóg a aktivity OBSE v oblasti policajných činností. 

	Ministerská rada prijala rozhodnutie o predsedníckej krajine OBSE v  r. 2003 (Holandsko; v roku 2002 bude predsedníckou krajinou OBSE Portugalsko), ako aj o ďalšom predĺžení mandátu generálneho tajomníka OBSE veľvyslanca J. Kubiša (SR) výnimočne na ďalšie tri roky.

	Na 9. zasadnutí Ministerskej rady OBSE vystúpil s prejavom minister zahraničných vecí SR E. Kukan. V rámci zasadnutia sa uskutočnilo zasadnutie ministrov zahraničných vecí V-4 a  pracovné raňajky ministrov zahraničných vecí Vilniuskej desiatky (krajín kandidujúcich na členstvo v NATO).  

	Delegácia SR na zasadnutí Ministerskej rady OBSE podporila prijatie hlavných dokumentov predložených na schválenie Ministerskej rade OBSE.